तीन बार ओलंपिक खेलों में हिस्सा ले चुके अजितपाल सिंह 65 वर्ष के हैं. वर्ष 1975 में वे उस भारतीय हॉकी टीम के कप्तान थे, जिसने विश्व कप जीता था.भारतीय ओलंपिक एसोसिएशन ने पहली बार किसी पूर्व खिलाड़ी को भारतीय दल का प्रमुख बनाया है.आईओए के कार्यकारी अध्यक्ष विजय कुमार मल्होत्रा ने ये घोषणा की. वरिष्ठ उपाध्यक्ष तरलोचन सिंह और बीपी बैश्य ओलंपिक खेलों में आईओए के प्रतिनिधि होंगे.विजय कुमार मल्होत्रा ने कहा, "अजितपाल सिंह का चयन सर्वसम्मति से हुआ. हमने खिलाड़ियों को अहम भूमिका देने का अपना वादा पूरा किया है."उन्होंने उम्मीद जताई कि अजितपाल सिंह उम्मीदों पर खरे उतरेंगे और ओलंपिक खेलों में देश के सही राजदूत साबित होंगे.विजय कुमार मल्होत्रा ने कहा कि ये दिखावटी पद नहीं है, इस पद पर रहते हुए बहुत बड़ी जिम्मेदारी निभानी होती है.अपनी नियुक्ति पर टिप्पणी करते हुए अजितपाल सिंह ने कहा कि वे आईओए के फैसले पर आभार व्यक्त करते हैं. उन्होंने कहा कि वे उम्मीदों पर खरा उतरने के लिए अपनी ओर से हरसंभव कोशिश करेंगे.